***Online Karrier Platform bemutatása***

Ezúton tájékoztatjuk Önöket, hogy a Budapesti Gazdasági Egyetem elindítja az Online Karrier Platform és űrlapkitöltő rendszerét, melynek célja, hogy a korszerű technikai lehetőségek kiaknázásával jelentősen csökkentse a kapcsolatok kezelésének és az adminisztrációs folyamatoknak az időigényét. Az online rendszer az eddigi évek tapasztalatait valamint a céges és hallgatói visszajelzéseket alapul véve került kifejlesztésre.

Az online színtér két nagy területre bontható:

1. online űrlapkitöltő rendszer
2. karrier platform (várható indulás hamarosan)

Az online űrlapkitöltő rendszer – amelyet a Budapesti Gazdasági Egyetem az eddigi papír formátumú űrlapok kitöltése helyett tesz elérhetővé – célja a teljes szakmai gyakorlatos adminisztrációs folyamat online úton történő bonyolítása, a folyamat papírmentessé tétele, a szakmai gyakorlattal kapcsolatos űrlapok kitöltési menetének egységessé és szabályozottá tétele, valamint a hibás kitöltés elkerülése.

A Karrier platform egy olyan virtuális színtér, ahol a cégek és a hallgatók munkaerőpiaci ajánlatai, igényei találhatnak egymásra, a cégek álláslehetőségeket, projektmunkát és szakmai gyakorlati lehetőségeket hirdethetnek a BGE-s hallgatók számára.

A 2020-21-es tanévtől a szakmai gyakorlatok adminisztrációja a BGE Online Karrier Platformján zajlik. Valamennyi szükséges adat ebben a rendszerben kerül rögzítésre, illetve a Platform generálja a szükséges dokumentumokat is.

Amennyiben hallgatóink sikeresen megtalálták a gyakorlati helyüket, úgy a szükséges adminisztrációval kapcsolatban jelezzék a gyakorlóhely számára, hogy regisztráljanak a rendszerben, és a gyakornoki foglalkoztatással kapcsolatos dokumentumokat az online rendszerben fogják tudni kitölteni.

**A Karrier platform és online űrlapkitöltő rendszer URL címe:**

<https://karrierplatform.uni-bge.hu/>

A rendszerbe a hallgatók a Neptun felhasználónevükkel és jelszavukkal tudnak belépni. A Karrier platform és online űrlapkitöltő rendszer használatával kapcsolatban további részletes felhasználói kézikönyvet talál a karrier Platfomon a GYIK-be feltöltve.

**Szakmai gyakorlat adminisztrációja lépésről lépésre**

**Az online rendszerben kitöltésre kerülő dokumentumok:**

1. **Befogadó nyilatkozat (partnernek szükséges kitöltenie)**

E dokumentum kitöltésével a szakmai gyakorlati hely nyilatkozik a hallgató fogadásának szándékáról. Ahhoz, hogy tartalmilag megfelelő legyen a nyilatkozat, a hallgatónak meg kell adnia a szakmai gyakorlati hely számára az alábbi információkat:

* név
* Neptun-kód
* kar
* szak.
1. **Hallgatói nyilatkozat (hallgató tölti ki)**

A szakmai gyakorlati hely által elkészített befogadó nyilatkozatot a hallgató megkapja az online rendszeren keresztül. Ekkor a hallgatónak meg kell erősíteni, hogy valóban az adott cégnél, a cég által megjelölt pozícióban és időpontban szeretné teljesíteni a gyakorlatot. Egyúttal hozzá kell járulnia ahhoz, hogy személyes adatait megadja az Egyetem a szakmai gyakorlati hely részére az együttműködési megállapodás megkötéséhez, továbbá nyilatkoznia kell róla, hogy a szakmai gyakorlat kezdetéig várhatóan eleget tesz a tantárgyi követelményeknek.

1. **Szaktanszéki nyilatkozat**

Ezt követően az egyetem szakmai gyakorlati felelős munkatársa elbírálja, hogy szakmailag megfelelő-e a pozíció, amely döntésről mind a partner, mind a hallgató visszajelzést kap a rendszerben.

**A Befogadó nyilatkozat benyújtása** legkésőbb a gyakorlat kezdete előtt 2 héttel szükséges. Ha nem sikerül a gyakorlat kezdete előtt a megadott határidőig regisztrálni a gyakorlóhelynek az Online Karrier Platformon, kérem lépjen kapcsolatba a kari Karrier és Alumni Iroda munkatársaival.

##  **Együttműködési megállapodás**

Az együttműködési megállapodást az Egyetem és a szakmai gyakorlati hely köti egymással az online rendszeren keresztül. A megállapodás rögzíti a gyakorlat munkajogi vonatkozásait, illetve a felek jogait és kötelességeit a gyakorlat kapcsán.

Az online rendszerben kitöltött dokumentumot ki kell nyomtatnia a partnernek két példányban, cégszerűen aláírnia és pecséttel ellátnia, majd ezt követően eljuttatnia a Karrier Iroda munkatársai számára. Amennyiben ez a megállapodás az online rendszerben már megkötésre került az Egyetem és a Partner között, úgy a következő félévek során ezt nem szükséges újra megkötni.

Amennyiben egy partnerünkkel már megkötésre került a megállapodás, úgy ez az információ látható a belépést követőn a Szakmai gyakorlat / Partnerek szakmai gyakorlathoz fül alatt.

## **Szakmai gyakorlat teljesítése**

A hallgató az online rendszerben rögzített időintervallumban végzi gyakorlatát, a szakmai gyakorlati hely által meghatározott instruktor/szakmai vezető irányításával. Az együttműködési megállapodásban rögzített körülményektől való lényeges eltérés, vagy a gyakorlat során felmerült jelentős probléma esetén a hallgatónak vagy a gyakorlati helynek értesítenie kell az Egyetemet.

## **Szakmai gyakorlat értékelése**

A gyakorlat végén háromféle értékelésre is sor kerülhet:

* A szakmai gyakorlati hely kitölti a **Igazolás és értékelőlap** című űrlapot. Ezen a hallgató teljesítménye többféle szempont alapján, százalékos formában kerül értékelésre. Az összesített érték alapján a szakvezető rögzíti a hallgató érdemjegyét a Neptunban.
* A hallgató kitölti a **Gyakorlati hely értékelése** című űrlapot, visszajelzést adva az Egyetem számára tapasztalatairól. A hallgatói minősítések átlaga a későbbiekben megjelenik a rendszerben, tájékoztatást adva a későbbiekben jelentkező hallgatóknak a gyakorlati hellyel való elégedettségről.
* Amennyiben előírás a szakon, úgy a szaktájékoztató szerint el kell készíteni a **beszámolót**, melyet csatolni kell a Karrier Platformon.

# **Feltöltési határidő:**  a szakmai gyakorlat utolsó napját követő 7 napon belül.

# **Külföldi szakmai gyakorlatok sajátosságai**

Az online rendszer angolul is elérhető lesz, így a külföldi gyakorlatok esetén az eljárásrend megegyezik a Magyarországon teljesítésre kerülő eljárásrenddel.

## **Nyilatkozat felelősségbiztosítás megkötéséről**

A külföldön teljesítésre kerülő gyakorlatok esetén a hallgatóknak azt is vállalni kell
**Hallgatói nyilatkozatban**, hogy a külföldön töltött szakmai gyakorlatának az idejére az egészségügyi- munkavédelmi és egyéb kint tartózkodásával kapcsolatos felelősség biztosítás megkötéséről a saját felelősségével és saját költségével gondoskodik.

1. **A gyakorlati hely megváltoztatásának menete:**

A hallgató indokolt esetben megváltoztathatja a gyakorlati helyét. Kérjük, erről előzetesen egyeztessen a szakvezetővel és a szakvezető jóváhagyását követően tájékoztassa a Karrier Iroda munkatársát.

Gyakorlóhely váltása esetén le kell zárni a már megkezdett gyakorlatot a Karrier Platformban a partnernek is a **Szakmai gyakorlati igazolás és értékelőlap** kitöltésével,illetve a hallgatónak is az általa kitöltendő **Gyakorlati hely értékelése** űrlap kitöltésével.

Az új gyakorlati helynek pedig elölről kell kezdeni az online rendszerben történő adminisztrációs folyamatot a hátralévő időszak feltüntetésével.

Fontos, hogy amennyiben az Egyetem által mind a két gyakorlóhelyen teljesített gyakorlati időszak elfogadásra kerül, úgy a két gyakorlóhelyen eltöltésre kerülő időszakoknak együttesen kell kiadniuk az előírt kötelező óraszámot.

A szakmai gyakorlat végén mindkét gyakorlati helyről külön beszámolót kell benyújtani, amennyiben a beszámoló az adott szakon kötelező.

*Bármilyen kérdés esetén forduljon a Karrier Irodához!*

<https://uni-bge.hu/kkk/Szervezeti-egysegeink/KKK_SZOLG/Karrier-es-Alumni-Iroda>

**Személyesen** az alábbi helyszínen és nyitvatartási időben:

1165 Budapest, Diósy Lajos u. 22-24., K. épület Fsz.

Hétfő: 9:00-12:00 és 13:00-14:00

Kedd: 13:00-16:00

Szerda: 9:00-12:00 és 13:00-14:00

Csütörtök: 13:00-16:00

Péntek: 9:00-12:00

**Emailen**: liptai.rita@uni-bge.hu

**Telefonon**: (061)-467-7800/307-es mellék